4. Druge Eurostatove podatkovne zbirke

4.1. Pogojne obveznosti države do finančnega sektorja

4.2. Drugi Eurostatovi viri podatkov

5. Zaključki





1.Ozadje

Člen 11 Uredbe (EU) št. 549/2013 o Evropskem sistemu nacionalnih in regionalnih računov v Evropski uniji (v nadaljnjem besedilu: ESR 2010) določa, da „[d]o leta 2018 Komisija Evropskemu parlamentu in Svetu predloži nadaljnje poročilo, v katerem oceni, v kolikšni meri informacije o obveznostih, objavljene s strani Komisije (Eurostata), predstavljajo celoto indirektnih obveznosti, vključno s pogojnimi obveznostmi, ki niso vladne“. Prejšnje poročilo, ki ga je v zvezi s tem vprašanjem izdala Komisija (Eurostat), je bilo objavljeno leta 2015, v njem pa so bile predstavljene informacije, ki so bile takrat na voljo o javno-zasebnih partnerstvih in drugih indirektnih obveznostih, med drugim o pogojnih obveznostih, razvrščenih zunaj sektorja država.

Obveznosti se štejejo za pogojne v smislu, da so po naravi zgolj morebitne in niso dejanske obveznosti. V ESR 2010 je pomen zbiranja tovrstnih informacij izrecno priznan v odstavku 5.11 Priloge A: „Čeprav pogojna sredstva in pogojne obveznosti niso prikazani v računih, so pomembni za politiko in analizo, pri čemer se morajo informacije o njih zbirati in predložiti kot dodatni podatki. Čeprav za pogojna sredstva in pogojne obveznosti ni nobenih zapadlih plačil, lahko visoka stopnja izjemnih okoliščin kaže na neželeno stopnjo tveganja za tiste enote, ki jih ponujajo.“

Poleg tega je treba poudariti, da pogojne obveznosti niso del javnega dolga, kot je opredeljen v Uredbi Sveta (ES) št. 479/2009 o uporabi Protokola o postopku v zvezi s čezmernim primanjkljajem.

To poročilo zagotavlja posodobljen pregled nad informacijami, ki so na voljo Eurostatu. Osredotoča se predvsem na podatke o pogojnih obveznostih, ki jih je Eurostat zbral v okviru krepitve gospodarskega upravljanja EU, ki je potekala leta 2011 (t. i. šesterček), in zlasti na zbiranje podatkov, kot ga določa Direktiva Sveta 2011/85/EU o zahtevah v zvezi s proračunskimi okviri držav članic. V členu 14(3) navedene direktive so bile določene nove statistične zahteve za države članice:

„Države članice za vse podsektorje države objavijo ustrezne informacije v zvezi s pogojnimi obveznostmi, ki bi lahko bistveno vplivale na proračune, vključno z državnimi poroštvi, slabimi posojili in obveznostmi, ki izhajajo iz delovanja javnih družb, med drugim tudi njihov obseg. Države članice prav tako objavijo informacije o udeležbi države v kapitalu zasebnih in javnih družb, kadar gre za ekonomsko pomembne zneske.“

Podatki, zbrani v okviru navedene direktive, so glavni vir informacij v zvezi s pogojnimi obveznostmi države v državah članicah. Poleg tega tudi druge Eurostatove podatkovne zbirke (tj. dodatna preglednica za finančno krizo, vprašalnik o postopku v zvezi s čezmernim primanjkljajem) zagotavljajo omejene in/ali zaupne informacije o posameznih vrstah pogojnih obveznosti. V tem poročilu bo predstavljen tudi obseg informacij, ki so na voljo iz teh virov.

2.Pregled Eurostatovega zbiranja podatkov v okviru Direktive Sveta 2011/85/EU

2.1.Poročanje v okviru člena 14(3) Direktive Sveta 2011/85/EU

Splošno soglasje o izvajanju statističnih zahtev iz Direktive je bilo sprejeto v projektni skupini, ki jo vodi Eurostat v sodelovanju z državami članicami ter GD ECFIN. Končno poročilo projektne skupine med drugim vključuje sklop predlog in povezanih opomb v zvezi z metodologijo, obsegom obveznih informacij ter pogostostjo in pravočasnostjo objave podatkov o pogojnih obveznostih na nacionalni ravni in na ravni Eurostata.

V poročilu je navedeno, da bo Eurostat zbral in objavil izbrane kazalnike v zvezi s pogojnimi obveznostmi, tj. državna jamstva, zunajbilančna javno-zasebna partnerstva, obveznosti državno nadziranih subjektov, razvrščenih zunaj sektorja država (javne družbe), in slaba posojila (državna sredstva). Države članice bi morale objaviti enake kazalnike na nacionalni ravni in podatke o udeležbi države v kapitalu družb.

Potrebne spremembe Eurostatovih sistemov zbiranja podatkov so bile uvedene z dopolnilom k vprašalniku o postopku v zvezi s čezmernim primanjkljajem v skladu z določbami člena 8(2)(d) Uredbe Sveta (ES) št. 479/2009. Predloge in smernice za izvajanje so navedene v sklepu Eurostata z dne 22. julija 2013 z naslovom Supplement on contingent liabilities and potential obligations to the EDP related questionnaire (Dopolnilo o pogojnih in morebitnih obveznostih k vprašalniku o postopku v zvezi s čezmejnim primanjkljajem). V tem sklepu je navedeno tudi, da bo Eurostat podatke o obveznostih državno nadziranih subjektov, razvrščenih zunaj sektorja država (javne družbe), zbiral na podlagi informacij, ki so že bile zbrane z vprašalnikom o državno nadziranih enotah, razvrščenih zunaj sektorja država, ki je bil uveden leta 2011 .

Vse kazalnike je treba Eurostatu sporočiti v milijonih nacionalne valute na ravni posameznih podsektorjev države. Poleg teh podatkov je treba Eurostatu predložiti tudi metapodatke, ki pojasnjujejo popolnost podatkov, opredelitve, uporabo ocen ali pravočasnost podatkov.

2.2.Pravočasnost